Source: https://www.infodombovar.hu/hirek/olvas/az-amerikai-legfelso-birosag-megsemmisitette-a-texasi-abortusztorvenyt-2016-06-28-074050
Timestamp: 2020-06-01 00:02:41
Document Index: 25762879

Matched Legal Cases: ['Bíróság ', 'Bíróság ', 'Bíróság ', 'bíróság ', 'bíróság ', 'Bíróság ', 'bíróság ']

Az amerikai Legfelső Bíróság megsemmisítette a texasi abortusztörvényt | Hírek | infoDombóvár
A testület döntését az abortusz jogának védelmezői győzelemként ünneplik a Legfelső Bíróság washingtoni épülete előtti demonstráción. Az első kommentárok pedig az elmúlt húsz év egyik legjelentősebb döntésének minősítik. A döntést 5:3 arányban hozták meg a bírák, kiszivárgott információk szerint Clarence Thomas konzervatív bíró a lemondását fontolgatja.
A törvény, amelyet 2013-ban az állam republikánus kormányzója a nők egészségének védelmére hivatkozva terjesztett elő, nagyon kevés esetben engedélyezte az abortuszt, és szigorú feltételeket támasztott az abortuszklinikákkal szemben. Az ilyen klinikák mintegy fele azóta be is zárt.
A Legfelső Bíróság írásban is közzétett döntése leszögezi: a törvény olyan súlyos terheket rótt az abortuszklinikákra, melyek nem állnak arányban azokkal az egészségügyi előnyökkel, melyeket el szeretnének érni. Emellett a bíróság úgy foglalt állást, hogy a texasi jogszabály aránytalanul megnehezíti, hogy a nők élhessenek az abortuszhoz fűződő jogukkal, amely az 1973-ban született, úgynevezett Roe kontra Wade ügyben született precedensből fakad, s amely gyakorlatilag biztosítja a nők abortuszhoz való jogát.
Miután a legfelső bíróság döntése országos jogi precedenst teremt, így a texasi abortusztörvény megsemmisítése várhatóan a más államokban érvényben lévő, szigorú abortusztörvények végét is jelenti.
Hillary Clinton, a demokraták várható elnökjelöltje azonnal üdvözölte a döntést, a közösségi médiában úgy fogalmazott: "a döntés győzelem a nők számára Texasban és egész Amerikában. A biztonságos abortusz jogát biztosítani kell, nem csak papíron, hanem a valóságban is".
Barack Obama szintén üdvözölte a döntést. Mint közleményében fogalmazott: a Legfelső Bíróság által megsemmisített texasi szigorítások ártottak a nők egészségének, és alkotmányellenesen akadályozták a nők gyerekszüléssel kapcsolatos döntési szabadságát.
Gregg Abbott, Texas állam kormányzója szerint a döntés miatt "további ártatlan életek kényszerülnek elveszni". A republikánus politikus szerint a legfelső bíróság döntése korlátozza a szövetségi államok törvénykezési szabadságát, hogy megóvják a nők testi épségét és egészségét. Abbott aláhúzta: célja csak az, hogy megvédje az ártatlan életeket, s biztosítsa a legmagasabb szintű egészségügyi és biztonsági előírások érvényesülését a nők számára.
Címkék: abortusz, amerika, bíróság, törvény, texas